钦定古今图书集成/理学汇编/学行典/第267卷 > 吴复古
## 钦定古今图书集成/理学汇编/学行典/第267卷 > 吴复古

按《广东通志》：“吴复古，字子野，揭阳人。父为侍讲，当荫
官，逊于庶兄。居父母忧，庐墓三年。又以馀力葺治园
亭，教养子弟甚专。后谢妻子，筑庵居潮阳之麻田山
中，绝粒不食。间出游四方，遍交公卿，然一无所求。待
制李师中于世少所逊屈，及见复古，称曰：‘白云在天，
引领何及’。苏轼与弟辙皆倾下之。轼尝问养生，复古”
对以“曰安”、曰和。及轼南还，见于浈阳，无一言及他事，
第曰：“邯郸之梦，犹足以破妄，而归真子目见且身履
之，亦可以少悟矣。”轼为作《远游庵铭》。后归麻田，有疾，
不服药，但屏却肥甘。妻子往问以后事，笑麾之，翛然
而逝。轼复为文以祭。子芘仲，能文章，善书札，尝作《归
凤赋》，轼甚称之。